冬日
作者：李復
朝代：宋

paragraphs: 日出東南隅，轉側下西陸。
不經中天行，但驚六龍速。
愁寒餘月陰，雲重欲壓屋。
霰雪飛不斷，凝冰介萬木。
怒風中夜起，呼號鬼神哭。
鼓蕩溟渤傾，勢欲翻坤軸。
十日未肯回，凍埋蛟龍縮。
城市百賈閉，衾裯換斗粟。
蕭條觸事艱，更覺生意促。
安得青帝回，愛景變鄒谷。
氣溫筋骸舒，負暄一飯足。
豈願北鄰富，甲第厭粱肉。